**Πρόγραμμα Ειδικών Εξετάσεων για την εισαγωγή σπουδαστών με σοβαρές παθήσεις στο πρώτο έτος σπουδών του Τμήματος Εικαστικών Τεχνών και Επιστημών της Τέχνης της Σχολής Καλών Τεχνών του Πανεπιστημίου Ιωαννίνων**

**Οι ειδικές εξετάσεις θα πραγματοποιηθούν από την Τετάρτη 16 Οκτωβρίου 2024 έως και την Παρασκευή 18 Οκτωβρίου 2024 στο Εργαστήριο Γλυπτικής (ισόγειο Α΄ κτιρίου Φοιτητικών Κατοικιών).**

Η Επιτροπή Ειδικών Εξετάσεων του Τμήματος Εικαστικών Τεχνών και Επιστημών της Τέχνης στη συνεδρίαση αριθμ. 1/03-10-2024, σύμφωνα με τις διατάξεις της Υπουργικής απόφασης Φ. 151/51335/Α5/28-3-2018 (ΦΕΚ 1423/Β/26-04-2018), κατάρτισε το λεπτομερές πρόγραμμα των ειδικών εξετάσεων για την εισαγωγή σπουδαστών με σοβαρές παθήσεις στο πρώτο έτος σπουδών του ακαδημαϊκού έτους **2024-2025,** ως κάτωθι:

Οι υποψήφιοι θα εκτελέσουν ένα έως δύο (1-2) **εικαστικά έργα ασπρόμαυρα**\* σε φύλλο χαρτιού διαστάσεων 50X70 εκατοστών, με μολύβι, κάρβουνο ή μελάνι και ένα (1) εικαστικό έργο σε φύλλο χαρτιού διαστάσεων 50X70 εκατοστών, με **Χρώμα**\*\* εκτός από χρωστικές λαδιού **ή** ένα **απτικό έργο με πηλό** από πρότυπο που τοποθετείται προς σχεδίαση ή παραγωγή.

Επιπροσθέτως προσκομίζουν φάκελο με εργασίες. Ο αριθμός των έργων του φακέλου δεν μπορεί να υπερβαίνει τα 15 έργα σε σχέδιο και χρώμα.

Επί των έργων δεν αναγράφεται το ονοματεπώνυμο του υποψηφίου.

**\*ΣΧΕΔIΑ ΑΣΠΡΟΜΑΥΡΑ**

Ο υποψήφιος εκτελεί σχέδια με **μολύβι**, με **κάρβουνο ή μελάνι**, χρώματος **μαύρου**, σε **χαρτί λευκό σχεδίου** elle erre, 220 gr., διαστάσεων **50** **Χ 70 εκ.**, που χορηγείται από το Τμήμα Εικαστικών Τεχνών και Επιστημών της Τέχνης του Πανεπιστημίου Ιωαννίνων.

**\*\* ΧΡΩΜΑ**

Οι υποψήφιοι μπορούν να χρησιμοποιήσουν **τέμπερα, ακουαρέλα, ακρυλικά ή παστέλ (απαγορεύεται ρητά η χρησιμοποίηση λαδιού).** H εκτέλεση γίνεται σε **χαρτί Bristol ματ λευκό 300 ή 280 gr.** διαστάσεων **50Χ70 εκ.** που χορηγείται από το Τμήμα Εικαστικών Τεχνών και Επιστημών της Τέχνης του Πανεπιστημίου Ιωαννίνων.

Η πινακίδα στην οποία τοποθετείται το **χαρτί σχεδίου** διαστάσεων **50** **Χ 70 εκ**., χορηγείται επίσης από το Τμήμα Εικαστικών Τεχνών και Επιστημών της Τέχνης του Πανεπιστημίου Ιωαννίνων.

**Τα λοιπά απαιτούμενα για τη δοκιμασία του σχεδίου υλικά προσκομίζονται από τον υποψήφιο.**

**Η Επιτροπή Ειδικών Εξετάσεων** του Τμήματος Εικαστικών Τεχνών και Επιστημών της Τέχνης της Σχολής Καλών Τεχνών του Πανεπιστημίου Ιωαννίνων, **ορίζει** τα κάτωθι :

**Ο/η διαγωvιζόμεvoς/η :**

α. Θα πρέπει να έχει πάντα μαζί του το δελτίο υποψηφίου και το δελτίο αστυνομικής ταυτότητας ή διαβατηρίου.

β. Απαγορεύεται ρητώς το κάπνισμα στους χώρους των εξετάσεων.

γ. Απαγορεύεται ρητώς η χρήση φωτογραφικής μηχανής ή video, καθώς επίσης και η χρήση των κινητών τηλεφώνων στους χώρους των εξετάσεων.

Η Επιτροπή επισημαίνει ότι απαγορεύεται η οποιαδήποτε χρήση κινητού τηλεφώνου (ακόμα και για τηλεφωνήματα) καθ’ όλη την διάρκεια των εξετάσεων σε όλους τους χώρους και στους κοινόχρηστους χώρους φιξαρίσματος. Οι συσκευές κινητών θα πρέπει να είναι ανενεργές στη διάρκεια και στους χώρους των εξετάσεων. Η μη πειθαρχία των ανωτέρω επισύρει ποινή ακύρωσης από τις εξετάσεις.

**Η διάρκεια των εξετάσεων ορίζεται σε τρεις (3) εργάσιμες ημέρες και κατά τις ώρες 9.00 π.μ. – 14.00 μ.μ.**

Οι υποψήφιοι είναι υποχρεωμένοι να είναι παρόντες την ημέρα και ώρα έναρξης των εξετάσεων και την 3η ημέρα για την παράδοση όλων των προβλεπομένων ασκήσεων.

Οι υποψήφιοι υποχρεούνται να παραδώσουν το σύνολο των χαρτιών που τους παρέχει το Τμήμα Εικαστικών Τεχνών και Επιστημών της Τέχνης. Ένα ή περισσότερα χαρτιά είναι δυνατόν να αντικατασταθούν, με την προϋπόθεση ότι θα παραδοθούν τα προς αντικατάσταση χαρτιά και θα καταστραφούν από τους επιτηρητές.

Οι δοκιμασίες που οι υποψήφιοι δεν παραδίδουν προς κρίση καταστρέφονται κατά την παράδοση ενώπιον τους.

Αλλαγή θέσεων μεταξύ των διαγωνιζομένων επιτρέπεται κατόπιν συμφωνίας και έγκρισης από τον Επιτηρητή τους.

**ΕΠΙ ΜΕΡΟΥΣ ΔΙΕΥΚΡΙΝΙΣΕΙΣ**

Δεν επιτρέπεται το κολάζ. Οι υποψήφιοι δεν επιτρέπεται να χρησιμοποιούν στο πλαίσιο των ασκήσεων βοηθητικό εικονικό ή φωτογραφικό υλικό. Δεν μπορούν να χρησιμοποιήσουν γραπτά κείμενα και απαγορεύεται να υπογραφούν τα έργα τους. Επίσης δεν πρέπει να δίνουν τίτλο στα έργα τους.

Η βαθμολογία κάθε μέλους της επιτροπής εξετάσεων γίνεται με συνεκτίμηση όλων των έργων που έχει παραδώσει κάθε υποψήφιος.

**ΠΕΙΘΑΡΧΙΑ ΔΙΑΓΩΝΙΖΟΜΕΝΩΝ**

1. Ο υποψήφιος έχει υποχρέωση αξιοπρεπούς και κόσμιας συμπεριφοράς και πιστής τήρησης των υποδείξεων και των συστάσεων των Επιτηρητών.
2. Όποιος συνεργάζεται με οποιονδήποτε τρόπο, με άλλο άτομο κατά τη διάρκεια των εξετάσεων ή συμπεριφέρεται απρεπώς στους Επιτηρητές και λοιπούς υπεύθυνους των εξετάσεων ή αρνείται να συμμορφωθεί με τις συστάσεις τους ή με τη διαγωγή του διαταράσσει την καλή λειτουργία και τάξη των εξετάσεων, αποβάλλεται από την αίθουσα και αποκλείεται από τις εξετάσεις με απόφαση της Επιτροπής Εισιτηρίων Εξετάσεων.
3. Πάνω στο έργο του υποψηφίου που αποκλείεται από τις εξετάσεις, σύμφωνα με τα ανωτέρω, σημειώνεται από την Επιτροπή Εισιτηρίων Εξετάσεων η αιτία του αποκλεισμού και ο βαθμός μηδέν (0).